MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, tredje afsnit vedrørende Rådets fælles holdning til forslaget til Europa-Parlamentets og Rådets beslutning om vedtagelse af EF-rammebestemmelser for samarbejde i tilfælde af utilsigtet

1. Baggrund

Dato for fremsendelse af forslaget til Europa-Parlamentet og Rådet (KOM (1998) 769-1998/0350/SYN): 16. december 1998

Dato for Det Økonomiske og Sociale Udvalgs udtalelse: 29. april 1999

Regionsudvalget har besluttet ikke at afgive udtalelse.

Dato for Europa-Parlamentets udtalelse ved førstebehandling: 16. september 1999

Dato for fremsendelse af det ændrede forslag: 30. november 1999

Dato for vedtagelse af den fælles holdning fra Rådet: 16. december 1999

2. Formålet med Kommissions forslag:

Der er siden 1978 iværksat en række foranstaltninger på området utilsigtet havforurening, baseret på en rådsresolution (vedtaget den 26. juni 1978) om Fællesskabets handlingsprogram.

Disse foranstaltninger omfatter navnlig fælles uddannelse, udveksling af eksperter, øvelser, pilotprojekter, en task force bestående af eksperter udpeget af medlemsstaterne og oprettelse af fællesskabsinformationssystemet.

Målsætningerne for Fællesskabets samarbejde på dette område er at støtte og supplere medlemsstaternes indsats på nationalt, regionalt og lokalt plan for at effektivisere denne indsats og skabe de bedst mulige betingelser for et effektivt samarbejde.

Kommissionens forslag har til formål at samle og konsolidere forskellige foranstaltninger, som er blevet gennemført på dette område de sidste 20 år på et enkelt solidt retsgrundlag, og at udvide det til også at omfatte driftsudslip. Det inkluderer et fortsat fællesskabshandlingsprogram, der starter fra den 1. januar 2000.

3. Bemærkninger til den fælles holdning

3.1. Generelle bemærkninger

I sit ændrede forslag havde Kommissionen accepteret og/eller omredigeret 20 af de 29 ændringsforslag, som Europa-Parlamentet havde foreslået. Kommissionen havde navnlig tilsluttet sig, at det ville være nyttigt at indføre eller styrke bestemmelser vedrørende dumpet ammunition (artikel 1 og bilag I i det ændrede forslag), driftsudslip (under bilagene til det ændrede forslag) og en øget inddragelse af offentligheden eller andre relevante organer (artikel 3 og bilagene i det ændrede forslag).

Den fælles holdning er i høj grad på linje med Kommissionens forslag, både hvad angår struktur og indhold. Hvad angår Parlamentets ændringsforslag, er langt de fleste af dem, som Kommissionen havde accepteret i sit ændrede forslag medtaget af Rådet: de vedrører navnlig forslagets anvendelsesområde, fællesskabsinformationssystemet og bedre information af offentligheden. Det er bemærkelsesværdigt, at Rådet har medtaget "forsætlig havforurening" også i titlen på den foreslåede beslutning. Et andet nyt element, der er indført i den fælles holdning er forlængelsen af samarbejdsrammens varighed fra 5 til 7 år.

Med hensyn til udvalgsproceduren (artikel 4) afveg Rådet fra Kommissionen standpunkt og erstattede det rådgivende udvalg med et forvaltningsudvalg.

3.2. Resultatet af Parlamentets ændringsforslag

3.2.1. Ændringsforslag accepteret af Kommissionen og medtaget i den fælles holdning

I betragtning nr. 2 bibeholdt Rådet Parlamentets ønske om at henvise til eksisterende regionale overenskomster om utilsigtet havforurening.

I betragtning nr. 13 bibeholdt Rådet Parlamentets ønske om at henvise til princippet om at forurenere betaler.

Parlamentets definition på 'utilsigtet havforurening' blev stort set accepteret (artikel 1, stk. 2). Navnlig blev spørgsmålet om dumpet ammunition medtaget under artikel 1, stk. 2, litra b). Derimod fandt Rådet, at anvendelsesområdet for den foreslåede ramme ikke burde omfatte kontinuerlige strømme af forurening hidrørende fra landbaserede kilder. Kommissionen tilsluttede sig dette, da det i det oprindelige forslag [1] aldrig havde været Kommissionens hensigt, at denne form for forurening skulle være omfattet af beslutningens anvendelsesområde.

[1] Dokument KOM (1998) 769 endelig udg. af 16.12.1998

I artikel 3, stk. 2, bibeholdt Rådet Parlamentets ønske om at medtage yderligere tre udvælgelseskriterier, der tager sigte på bedre information af offentligheden og øget inddragelse af havnemyndigheder og andre lokale organer.

Rådet accepterede de fleste af Parlamentets ændringsforslag vedrørende yderligere oplysninger, som medlemsstaterne skal give i forbindelse med fællesskabsinformationssystemet (bilag I).

Rådet accepterede også alle Parlamentets ændringsforslag, der tager sigte på at klarlægge, hvilke former for foranstaltninger, der skal træffes som led i den foreslåede ramme (bilag II).

Således blev ændringsforslag nr. 2, 4, 6, 8, 9, 13, 14, 15, 16, 19, 20, 21, 24, 25, 26, 27, 28 og 29 accepteret fuldt ud eller med hensyn til princippet eller delvis.

3.2.2. Ændringsforslag accepteret af Kommissionen men ikke medtaget i den fælles holdning

3.2.2.1. Den foreslåede rammes anvendelsesområde

Som nævnt i det ovenstående er de fleste af de punkter, som Parlamentet har rejst og Kommissionen støttet, medtaget i den fælles holdning.

Kommissionen er imidlertid ked af, at Parlamentets forslag (ændringsforslag nr. 5) om at medtage en betragtning, hvorefter skadelige stoffer bør defineres under henvisning til IMDG-koden (International Maritime Dangerous Goods Code), ikke blev bibeholdt, og håber, at der bliver lejlighed til at tage dette op igen.

3.2.2.2. Betragtning, der henviser til forslaget til et direktiv om modtagefaciliteter i havne (ændringsforslag nr. 3)

Da Europa-Parlamentet og Rådet endnu ikke har vedtaget dette forslag, kan en sådan betragtning ikke medtages.

3.2.2.3. Princippet med at forureneren betaler

Selv om Rådet ikke har fulgt Parlamentet med hensyn til at medtage en sådan bestemmelse i beslutningens tekst, vedtog det en betragtning, som hensigtsmæssigt henviser til dette princip (jf. 3.2.1.).

3.2.2.4. Dumpet ammunition

Kommissionen er af den opfattelse, at teksten i den fælles holdning (artikel 1, stk. 2, litra b) er en rimelig løsning på dette alvorlige problem.

3.3. Nye bestemmelser indført af Rådet

Beslutningens titel er ændret, så den udtrykkeligt omfatter forsætlig forurening. Dette er en interessant tilføjelse fra Rådet og er på linje med ånden og indholdet i flere af Parlamentets ændringsforslag vedrørende dette punkt.

Artikel 1, stk. 1, forlænger samarbejdsrammens varighed fra 5 til 7 år. Efter Kommissionens opfattelse, er dette en nyttig udvidelse af forslaget, da det åbner muligheder på længere sigt.

I artikel 2, litra c), er der indført en henvisning til finansieringsrammen og til de årlige bevillinger. Kommissionen har accepteret dette, fordi det er i overensstemmelse med den interinstitutionelle aftale af 6, maj 1999 om budgetdisciplin.

Der er indført en række mindre ændringer, hovedsagelig redaktionelle, som ikke har nogen indflydelse på forslagets indhold.

3.4. Problemer i forbindelse med udvalgsprocedure

I artikel 4 nåede Rådet til enstemmig enighed om et forvaltningsudvalg i stedet for et rådgivende udvalg, som foreslået af Kommissionen.

Kommissionen er af den opfattelse, at de sager, der skal forelægges for udvalget er gennemførelsesforanstaltninger, som ikke kræver nogen forvaltningsprocedure. En almindelig høring af det relevante udvalg ville være tilstrækkeligt til at tage hensyn til dets udtalelse.

Kommissionen er derfor ikke enig med Rådets holdning og forbeholder sig ret til at vende tilbage til dette punkt ved andenbehandlingen.

Kommissionen har derfor vedføjet følgende erklæring til Rådets mødeprotokol:

"Kommissionen er ikke enig med Miljørådets holdning om den forvaltningsprocedure, der skal følges af det udvalg, der nedsættes ved artikel 4 i den foreslåede beslutning om vedtagelse af EF-rammebestemmelser for samarbejde i tilfælde af utilsigtet havforurening.

Kommissionen er af den opfattelse, at de sager, der skal forelægges for udvalget er gennemførelsesforanstaltninger, som ikke kræver den forvaltningsprocedure, der er fastsat i artikel 4 i den foreslåede beslutning. En almindelig høring af det relevante udvalg ville være tilstrækkeligt til at tage hensyn til dets udtalelse.

Kommissionen forbeholder sig derfor ret til at vende tilbage til dette punkt ved andenbehandlingen."

4. Konklusioner

Kommissionen er af den opfattelse, at den fælles holdning forbedrer og styrker Kommissionens forslag. Det eneste udestående problem vedrører udvalgsprocedure. Bortset herfra, er Kommissionen i stand til at acceptere teksten i den fælles holdning, som medtager de fleste af de ændringsforslag fra Parlamentet, som Kommissionen har støttet.

5. Kommissionserklæringer

5.1. Østrig og Luxembourg

Af hensyn til de helt legitime bekymringer, som Østrig og Luxembourg har givet udtryk for på grund af det forhold, at de ikke har nogen kystlinje, er følgende Kommissionserklæring optaget i Rådets mødeprotokol:

"Kommissionen er af den opfattelse, at bestemmelserne i artikel 2, litra a), første afsnit, og i Bilag I, vedrørende fællesskabsinformationssystemet, kun gælder for maritime medlemsstater".

5.2. Udvalgsprocedure

Jf. punkt 3.4.